Ses jaar gelede het die toekoms van LK Zeeman Primêr duister gelyk toe hy saam met nog 14 skole in die Wes-Kaap dalk sy deure moes sluit.
Die Wes-Kaapse onderwysdepartement wou die skool weens die min kinders en die multigraadonderrigklasse sluit.
Vandag, met LK Zeeman se 50ste bestaansjaarvieringe, staan die skool nie net sterker as ooit nie, maar is ook ’n opvoedkundige baken vir die gemeenskap.
P.C. Phillipus is as die skool se eerste skoolhoof aangewys. Hy het by die skool as skoolhoof met 20 onderwysers begin. Sy opvolger P.C. Matthews het 1985 die leisels oorgeneem totdat C. Cassiem, wat ook ’n onderwyser by dié skool was, in 1993 as skoolhoof oorgeneem het.
Die skool het verskeie prestasies opgelewer. In 1998 het die senior koor die eerste prys in sy afdeling by die Paarlvallei-eisteddfod gewen.
’n Voormalige onderwyser, Isaac Kock, is as die SA Swem-ontwikkelingsafrigter van die jaar in 1996 aangewys en is ook as die nasionale afrigter van die primêreskool-ontwikkelingstoer na Namibië in 1996 gekies.
LK Zeeman was ook ’n wenner van ’n kunskompetisie vir kunswerk op die voorblad van die Wynboer-tydskrif.
Die gemeenskap word uitgenooi om hul kinders vir 2019 by dié skool te kom inskryf. Vir nog inligting, bel die skool by 021 862 3900.